DA Den Europæiske Unions Tidende C 235/28

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 235/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»CANESTRATO DI MOLITERNO«

EF-Nr.: IT-PGI-0005-0487-20.07.2005

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche Agricole e Forestali, Dipartimento delle Politiche di sviluppo economico e rurale, Direzione Generale per lo sviluppo agroalimentare, qualità e tutela del Consumatore, Ufficio SACO VII Adresse: Via XX Settembre 20 00187 Roma RM ITALIA Tlf. +39 0646655104 Fax +39 0646655306 E-mail: saco7@politicheagricole.it

2. Sammenslutning:

Navn: Consorzio per la tutela del Pecorino «Canestrato di Moliterno» Adresse: Via Roma 85047 Moliterno PZ ITALIA Tlf. +39 0975668511 / 0975668519 Fax +39 0975668537 E-mail: canestrato_moliterno@virgilio.it Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.3 — Oste

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Canestrato di Moliterno«

4.2. Beskrivelse:

Den beskyttede geografiske betegnelse »Canestrato di Moliterno« er fåre- og gedeost med hård ostemasse, der er fremstillet af mellem 70 % og 90 % fuldfed fåremælk og mellem 10 % og 30 % fuldfed gedemælk. Når osten markedsføres efter mindst 60 dages modning, er den cylindrisk med flad over- og underside og en mere eller mindre konveks sideflade. Diameteren på over- og underside er 15-25 cm, sidefladernes højde er 10-15 cm og vægten 2-5,5 kg, alt efter ostens størrelse. Skorpens farve er mere eller mindre kraftig på den unge ost (typen »primitivo«) for efterhånden at blive brun på den modnede ost (typen »stagionato«). Konsistensen er kompakt med uregelmæssigt fordelte huller. Ved gennemskæring er farven på typen »primitivo« hvid eller let stråfarvet og mere eller mindre strågul på typerne »stagionato« og »extra«. I begyndelsen af modningsprocessen har den en nærmest sødlig og fin smag, der bliver mere udpræget og markant, efterhånden som modningen skrider frem. Fedtindholdet i tørstoffet skal udgøre mindst 30 %. Kan anvendes som bordost eller reven ost.

4.3. Geografisk område:

Mælkens oprindelsesområde og produktionsområdet for »Canestrato di Moliterno« omfatter følgende kommuner i provinserne Potenza og Matera:

Provinsen Potenza: Armento, Brienza, Calvello, Calvera, Carbone, Castelluccio Inferiore, Castelluccio Superiore, Castelsaraceno, Castronuovo Sant’Andrea, Cersosimo, Chiaromonte, Corleto Perticara, Episcopia, Fardella, Francavilla in Sinni, Gallicchio, Grumento Nova, Guardia Perticara, Lagonegro, Latronico, Lauria, Marsiconuovo, Marsicovetere, Missanello, Moliterno, Montemurro, Nemoli, Noepoli, Paterno, Rivello, Roccanova, Rotonda, San Chirico Raparo, San Costantino Albanese, San Martino d'Agri, San Paolo Albanese, San Severino Lucano, Sant’Arcangelo, Sarconi, Senise, Spinoso, Teana, Terranova del Pollino, Tramutola, Viggianello og Viggiano.

Provinsen Matera: Accettura, Aliano, Bernalda, Craco, Cirigliano, Ferrandina, Gorgoglione, Montalbano Jonico, Montescaglioso, Pisticci, Pomarico, Scanzano Jonico, Stigliano og Tursi.

4.4. Bevis for oprindelse:

Hvert enkelt trin i fremstillingsprocessen overvåges gennem dokumentation af alle indgående og udgående produkter. På denne måde og ved indførelse af opdrættere og producenter og/eller forarbejdningsvirksomheder, lagringsvirksomheder og pakkevirksomheder i særlige registre, der føres af kontrolinstansen, der også registrerer oplysninger vedrørende den mælk, som anvendes til fremstilling af produktet, såvel som føring af registre over produktion og pakning og indberetning af de producerede mængder til kontrolinstansen sikres det, at produktet kan spores efterfølgende i fødevarekæden og fra produktionskædens start- til slutpunkt. Alle fysiske og juridiske personer, der er opført i de pågældende registre, underkastes kontrol fra kontrolinstansens side i overensstemmelse med bestemmelserne i varespecifikationen og den pågældende kontrolplan.

4.5. Produktionsmetode:

Varespecifikationen foreskriver blandt andet, at bedrifter, der leverer mælk til fremstilling af ost med den beskyttede geografiske betegnelse »Canestrato di Moliterno«, skal ligge inden for produktionsområdet. Dyrenes ernæring består hovedsagelig af græs, grøntfoder og hø, som er produceret inden for det område, som anføres i punkt 4.3. Foderet må kun suppleres med kornkerner som havre, byg, hvede, majs og bælgplanter i form af bønne, hestebønne og kikært. Det er ikke tilladt at anvende produkter af animalsk oprindelse og ensilage. Mælken fra én eller flere malkninger skal være forarbejdet senest 48 timer efter den første malkning. Mælken skal være produceret af får af racerne »Gentile di Puglia«, »Gentile di Lucania«, »Leccese«, »Sarda«, »Comisana« og krydsninger heraf og af gederacerne »Garganica«, »Maltese«, »Jonica«, »Camosciata« og krydsninger heraf.

»Canestrato di Moliterno« BGB må produceres hele året. Mælken kan anvendes rå eller være varmebehandlet; i sidstnævnte tilfælde tilsættes den naturlige mælkesyrebakterier eller udvalgte lokale kulturer. Koaguleringen foregår ved hjælp af løbe med tilsætning af lammeløbe eller gedekidløbe i fast form ved en temperatur på mellem 36 °C og 40 °C i højst 35 minutter. Ostemassen skæres, indtil kornene er på størrelse med riskorn. De fremstillede oste nedlægges i højst 3 minutter i vallen ved en temperatur på højst 90 °C. Saltningen foregår enten som tørsaltning eller i saltkar. Tørringen finder sted i forarbejdningsvirksomheden og varer 30-40 dage efter tidspunktet for ostens anbringelse i formen. Modningen må kun finde sted i særlige modningskældre, de såkaldte »fondaci«, der ligger i det traditionelle produktionsområde eller i kommunen Moliterno (PZ). Denne proces igangsættes mellem 31 og 41 dage efter tidspunktet for formningen. På dette forarbejdningstrin må produktet kun behandles med olivenolie eller en blanding af olivenolie og vineddike. »Canestrato di Moliterno« må også behandles med »acqua di fuliggine« (sodvand), dvs. vand, der er kogt i 25-30 minutter med sod, der er skrabt fra træskorstene, og som er nedkølet til stuetemperatur.

4.6. Tilknytning:

Begrundelsen for registreringen af betegnelsen »Canestrato di Moliterno« er den store anseelse, som betegnelsen nyder. Ostens store anseelse, også i international sammenhæng, beror på to grundlæggende faktorer: den stedlige fårerace i oprindelsesområdet og den særlige modningsteknik. Den mest udbredte fårerace i området er »Gentile di Lucania«, som er en race med meget rustikke egenskaber, der er veltilpasset områdets klima og geografi. Det er en merinokrydsning, som opstod, da lokale fårebestande i det femtende århundrede blev krydset med spanske merinovæddere. Denne krydsningstype opstod på det tidspunkt, fordi der var behov for at forene god uldproduktion med de lokale fårebestandes større ydedygtighed med hensyn til kødproduktion, og det resulterede i en race, som lever op til begge krav. Dens evne til at yde mælk er ikke stor, men mælken udmærker sig ved at være af høj kvalitet, noget der sjældent gør sig gældende ved andre racer, som er i stand til at yde mere mælk, og er kendetegnet ved et højt indhold af fedt og protein.

De anvendte racers produktionscyklus og målet om bedst mulig udnyttelse af bjerggræsningsarealerne har ført til praksis med blandet fåre- og gedehold. Gederacerne i Lucania-området er ikke bare i stand til at yde mælk af høj kvalitet, de producerer den også i store mængder.

De særlige egenskaber ved »Canestrato di Moliterno« hænger sammen med, at ostens modning foregår i særlige kældre (»fondaci«), som ligger i kommunen Moliterno.

Producenterne af »Canestrato di Moliterno« benytter den dag i dag de meget specielle rum, som på utvetydig vis præger produktet, og giver produktets dets særlige organoleptiske egenskaber, som det altid har været kendt for. I »fondaco« er der et meget køligt og gennemluftet miljø, hvor forskellige faktorer er bestemmende for dannelsen af det mikroklima, som er altafgørende for at frembringe et produkt af fremragende kvalitet. Det er netop stedets kolde og tørre klima, der gør, at modningsprocessen lykkes. Sammenfattende er der flere faktorer, herunder råvarens kvalitet, den håndværksmæssige fremstilling og især modningen, der er med til at give »Canestrato di Moliterno« dets typiske egenskaber.

Siden det attende århundrede har indbyggerne Moliterno ifølge de tidligste historiske kilder haft fårehold som hovedaktivitet. Produktets store anseelse er bekræftet i utallige dokumenter. Allerede i tidligere tider blev »Canestrato di Moliterno« meget værdsat på ikke bare det italienske marked, men også i udlandet og blev især eksporteret til USA.

4.7. Kontrolorgan:

Kontrolinstansen opfylder kravene i standarden EN 45011.

Navn: IS.ME.CERT S.r.l. Adresse: Via G.Porzio — Centro Direzionale Is. G1 80143 Napoli NA ITALIA Tlf. +39 0815625775 Fax +39 0815626561 E-mail: —

4.8. Mærkning:

Den geografiske betegnelse »Canestrato di Moliterno« må kun anvendes for oste med en modningsperiode på mindst 60 dage, og det er ikke tilladt at tilføje additiver af nogen art, herunder »fine«, »scelto«, »selezionato« og lignende. Derimod er det i henhold til artikel 8 i varespecifikationen tilladt at anvende følgende betegnelser: »primitivo«: forbeholdt oste med en modningsperiode på op til 6 måneder; »stagionato«: forbeholdt oste med en modningsperiode fra 6 til 12 måneder; »extra«: forbeholdt oste med en modningsperiode på over 12 måneder.

»Canestrato di Moliterno« bringes i handelsen forsynet med et brændemærke, der består af to koncentriske cirkler, i den første står »Canestrato di Moliterno«, i den anden er afbildet en borg med tre tårne, symbolet for kommunen Moliterno. Anbringelsen af mærket, der har en diameter på 15 cm, foretages af Consorzio per la Tutela del Pecorino »Canestrato di Moliterno« under kontrol af den kontrolinstans, som er omhandlet i artikel 10 i forordning (EF) nr. 510/2006, og efter de regler, som er fastlagt i den inspektionsplan, som er godkendt af Ministero delle Politiche Agricole e Forestali (landbrugs- og skovbrugsministeriet) vedrørende godkendte oste og certifikater.